Hofinterdik teen VUT-betogersSkade wat deur betogers op die kampus van die Vaal Universiteit van Tegnologie aangerig is (Mei 2016). Foto: Facebook Die Vaal Universiteit van Tegnologie (VUT) het ŉ hofinterdik bekom teen studente wat by sy Vanderbijlpark-kampus betoog, ná geboue gevandaliseer en aan die brand gesteek is. Irene Moutlana, visekanselier en hoof, het vroeër gesê die betoging word gelei deur die instansie se Verteenwoordigende Studenteraad (VSR). Lesings is intussen opgeskort ná ŉ konfrontasie tussen die betogers en kampussekuriteit. Die universiteit het gesê die interdik, wat Donderdag reeds van krag is, verhoed betogers om binne ŉ een kilometer radius van die kampus te kom en verhoed intimidasie van studente en personeel wat nie betoog nie. Die interdik verhoed betogers ook om toegang tot die universiteit se perseel te versper. Die VSR, gelei deur die studenteliga van die Ekonomiese Vryheidsvegters, het tot volgende week Vrydag om die hof te oortuig waarom die interdik nie permanent in werking moet tree nie. Betogende studente het geëis dat strafregtelike aanklagte van opsetlike saakbeskadiging en aanranding met die doel om ernstig te beseer wat teen hulle aanhangig gemaak is, teruggetrek moet word. Die betogers eis ook, onder andere, dat die betrokke studente se skorsings opgehef moet word en dat die universiteit ontslae raak van ingekontrakteerde veiligheidspersoneel. ŉ Studentekoshuis het Woensdagaand tot as verbrand en ŉ ontspanningsgebou op die kampus is gevandaliseer. Die polisie was op die kampus teenwoordig om die interdik toe te pas. Die polisie het bevestig die geweld op die kampus word ondersoek, maar niemand is nog in hegtenis geneem nie. Lees alle vorige berigte oor die VUT op Maroela Media.